題瓜州新河餞族叔舍人賁
作者：李白
朝代：唐

paragraphs: 齊公鑿新河，萬古流不絕。
豐功利生人，天地同朽滅。
兩橋對雙閣，芳樹有行列。
愛此如甘棠，誰云敢攀折。
吳關倚此固，天險自茲設。
海水落斗門，湖平見沙汭。
我行送季父，弭櫂徒流悅。
楊花滿江來，疑是龍山雪。
惜此林下興，愴爲山陽別。
瞻望清路塵，歸來空寂滅。